stanford-oval/wikipedia huggingface dataset:
ศุภชัย ตั้งวงศ์ศานต์

| ศุภชัย ตั้งวงศ์ศานต์ |
| --- | --- |
เกิด:  (1947-12-08) 8 ธันวาคม ค.ศ. 1947 (77 ปี)
สัญชาติ: ไทย
อาชีพ: อาจารย์
องค์การ: มหาวิทยาลัยมหิดล
มีชื่อเสียงจาก: อดีตประธานกรรมการบริหาร SIPA อดีต CIO และรองอธิการบดีฯ ม.มหิดล
ศาสตราจารย์เกียรติคุณ ศุภชัย ตั้งวงศ์ศานต์ เป็นผู้เชี่ยวชาญในสาขาวิทยาการคอมพิวเตอร์ อดีตประธานกรรมการบริหาร สำนักงานส่งเสริมอุตสาหกรรมซอฟต์แวร์แห่งชาติ (องค์การมหาชน) ในขณะนั้น หรือสำนักงานส่งเสริมเศรษฐกิจดิจิทัลในปัจจุบัน อดีตผู้บริหารเทคโนโลยีสารสนเทศระดับสูง (CIO) และอดีตรองอธิการบดีฝ่ายสิ่งเอื้ออำนวยทางวิชาการ มหาวิทยาลัยมหิดล
ศาสตราจารย์เกียรติคุณ ศุภชัย ตั้งวงศ์ศานต์ เคยได้รับพระราชทานเหรียญทอง และรางวัลทุนภูมิพล สำหรับการสอบได้คะแนนรวมเป็นที่ 1 ของคณะวิศวกรรมศาสตร์ จุฬาลงกรณ์มหาวิทยาลัย ปี พ.ศ. 2513 และเคยได้รับพระราชทานทุนมูลนิธิอานันทมหิดล เพื่อศึกษาต่อระดับปริญญาโทและเอก แผนกวิศวกรรมศาสตร์ ณ ประเทศสหรัฐอเมริกา ปี พ.ศ. 2514
หลังจากสำเร็จการศึกษา ได้เข้ารับราชการในตำแหน่งอาจารย์ที่คณะวิทยาศาสตร์ มหาวิทยาลัยมหิดล เป็นผู้บุกเบิกก่อตั้งศูนย์คอมพิวเตอร์ขึ้นเป็นครั้งแรกในมหาวิทยาลัยมหิดล เมื่อปี พ.ศ. 2523 เป็นผู้ก่อตั้งภาควิชาคอมพิวเตอร์ คณะวิทยาศาสตร์ มหาวิทยาลัยมหิดล ปี พ.ศ. 2532 และเป็นผู้จัดตั้งคณะเทคโนโลยีสารสนเทศและการสื่อสาร มหาวิทยาลัยมหิดล (จากภาควิชาคอมพิวเตอร์) ในปี 2546 นอกจากนี้ยังเป็นผู้บุกเบิก ออกแบบ และพัฒนาโครงสร้างพื้นฐาน ICT และระบบสารสนเทศที่สำคัญมากมายให้กับมหาวิทยาลัยมหิดล เช่น ระบบเครือข่ายสื่อสาร MUC-Net (MU Campus Network), Intra-phone, ระบบ eMeeting, และ IPTV เป็นต้น
ผลงานที่โดดเด่นและเป็นที่รู้จักคือ พระไตรปิฎกฉบับคอมพิวเตอร์ฉบับแรกของโลก หรือ BUDSIR (Buddhist Scriptures Information Retrieval) ตามพระราชดำริของพระบาทสมเด็จพระเจ้าอยู่หัวฯ ซึ่งเป็นผลงานที่ได้รับรางวัลประดิษฐ์คิดค้น  จากสำนักงานคณะกรรมการวิจัยแห่งชาติ ปี 2532 และรางวัล Distinguished Service Award จาก University of California, Berkeley สหรัฐอเมริกา ปี 2536 และอีกหนึ่งผลงานก็คือ "Intra-Phone ม.มหิดล" ได้รับรางวัลเทคโนโลยีสารสนเทศภาครัฐดีเด่น: รางวัลชนะเลิศสาขานวัตกรรมไอทีดีเด่น ประจำปี 2545 จากคณะกรรมการเทคโนโลยีสารสนเทศและการสื่อสารแห่งชาติ
ประวัติการศึกษา

พ.ศ. 2513 - ปริญญาตรี (เกียรตินิยมอันดับหนึ่ง) สาขาวิศวกรรมไฟฟ้าสื่อสาร  จุฬาลงกรณ์มหาวิทยาลัย
พ.ศ. 2515 - ปริญญาโท สาขาวิศวกรรมไฟฟ้า Purdue University สหรัฐอเมริกา ด้วยทุนมูลนิธิอานันทมหิดล
พ.ศ. 2519 - ปริญญาเอก สาขาปัญญาประดิษฐ์ (Artificial Intelligence) Purdue University สหรัฐอเมริกา ด้วยทุนมูลนิธิอานันทมหิดล
ประวัติการทำงาน > ด้านวิชาการและบริหาร

พ.ศ. 2523 - เป็นผู้บุกเบิกก่อตั้งโครงการศูนย์คอมพิวเตอร์ ขึ้นเป็นครั้งแรกในมหาวิทยาลัยมหิดล โดยรับตำแหน่งเป็นหัวหน้าโครงการ
พ.ศ. 2529 - รักษาการ ผู้อำนวยการสำนักคอมพิวเตอร์ มหาวิทยาลัยมหิดล
พ.ศ. 2530-2542 - ผู้อำนวยการสำนักคอมพิวเตอร์ มหาวิทยาลัยมหิดล
พ.ศ. 2532 - เป็นผู้ก่อตั้งภาควิชาคอมพิวเตอร์ คณะวิทยาศาสตร์ มหาวิทยาลัยมหิดล
พ.ศ. 2532-2540 - หัวหน้าภาควิชาคอมพิวเตอร์ คณะวิทยาศาสตร์ มหาวิทยาลัยมหิดล
พ.ศ. 2533 - รองศาสตราจารย์ สาขาวิชาคอมพิวเตอร์ คณะวิทยาศาสตร์ มหาวิทยาลัยมหิดล
พ.ศ. 2541-2550 - ผู้บริหารเทคโนโลยีสารสนเทศระดับสูง (CIO) มหาวิทยาลัยมหิดล
พ.ศ. 2542-2550 - รองอธิการบดีฝ่ายสิ่งเอื้ออำนวยทางวิชาการ มหาวิทยาลัยมหิดล
พ.ศ. 2546 - จัดตั้งโครงการ ICT มหาวิทยาลัยมหิดล (คณะ ICT ม.มหิดล ในปัจจุบัน)
พ.ศ. 2547 - รักษาการ ผู้อำนวยการสำนักหอสมุด  มหาวิทยาลัยมหิดล
พ.ศ. 2552-ปัจจุบัน -  ที่ปรึกษาอาวุโส คณะเทคโนโลยีสารสนเทศและการสื่อสาร มหาวิทยาลัยมหิดล
พ.ศ. 2553-2557 - ประธานคณะกรรมการบริหาร สำนักงานส่งเสริมอุตสาหกรรมซอฟต์แวร์แห่งชาติ (องค์การมหาชน) หรือ SIPA
พ.ศ. 2555 - ศาสตราจารย์ สาขาวิชาวิทยาการคอมพิวเตอร์ คณะเทคโนโลยีสารสนเทศและการสื่อสาร มหาวิทยาลัยมหิดล
พ.ศ. 2556-ปัจจุบัน - ศาสตราจารย์เกียรติคุณ สาขาวิชาวิทยาการคอมพิวเตอร์ มหาวิทยาลัยมหิดล
ประวัติการทำงาน > ตำแหน่งในสมาคมและองค์กรต่าง ๆ

อดีตคณะที่ปรึกษารัฐมนตรีว่าการกระทรวงเทคโนโลยีสารสนเทศและการสื่อสาร ด้านการพัฒนาอุตสาหกรรมอิเล็กทรอนิกส์
อดีตคณะที่ปรึกษากำกับและบริหารโครงการรัฐบาลอิเล็กทรอนิกส์ (e-Government) และเครือข่ายสื่อสารข้อมูลหน่วยงานภาครัฐ (Government Information Network: GIN) กระทรวงเทคโนโลยีสารสนเทศและการสื่อสาร
อดีตอุปนายกสมาคมคอมพิวเตอร์แห่งประเทศไทยในพระบรมราชูปถัมภ์
อดีตที่ปรึกษาเขตอุตสาหกรรมซอฟต์แวร์ประเทศไทย (Software Park Thailand)
อดีตที่ปรึกษาวารสารคอมพิวเตอร์ทางวิชาการ ของสมาคมคอมพิวเตอร์แห่งประเทศไทยในพระบรมราชูปถัมภ์
อดีตที่ปรึกษาคณะกรรมการกำกับดูแลการปรับบทบาทกรมบัญชีกลาง
อดีตกรรมการสภาวิจัยแห่งชาติ สาขาเทคโนโลยีสารสนเทศและนิเทศศาสตร์
อดีตกรรมการเทคโนโลยีสารสนเทศและสื่อสารโทรคมนาคม หอการค้าไทย
อดีตอนุกรรมการกำกับดูแลการจัดทำแผนแม่บทระบบสารสนเทศ ของทบวงมหาวิทยาลัย
อดีตกรรมการในคณะกรรมการบริหารงานคอมพิวเตอร์ กรุงเทพมหานคร
อดีตกรรมการในคณะอนุกรรมการโครงการวิจัยพัฒนาและวิศวกรรม สาขาเครือข่ายคอมพิวเตอร์ ศูนย์เทคโนโลยีอิเล็กทรอนิกส์และคอมพิวเตอร์แห่งชาติ
ที่ปรึกษาคณะอนุกรรมาธิการและอดีตคณะกรรมาธิการ พิจารณาศึกษาระบบสารสนเทศด้านการสาธารณสุขไทย คณะกรรมาธิการสาธารณสุข
ที่ปรึกษาการพัฒนาระบบสารสนเทศ สำนักงานทรัพย์สินส่วนพระมหากษัตริย์
รองประธานคณะกรรมการของการจัดแข่งขันรางวัลเจ้าฟ้าไอที รัตนราชสุดาสารสนเทศ (IT Princess Award)
เกียรติคุณและรางวัล

พ.ศ. 2508 - ได้ที่ 1 ในการสอบแข่งขันคณิตศาสตร์ ของสมาคมคณิตศาสตร์แห่งประเทศไทย
พ.ศ. 2511-2513 - ได้ทุนเรียนดีของพระเจริญวิศวกรรม จุฬาลงกรณ์มหาวิทยาลัย
พ.ศ. 2513 - ได้รับพระราชทานเหรียญทอง และรางวัลทุนภูมิพล สำหรับการสอบได้คะแนนรวมเป็นที่ 1 ของคณะวิศวกรรมศาสตร์ จุฬาลงกรณ์มหาวิทยาลัย
พ.ศ. 2514-2519 - ได้รับพระราชทานทุนมูลนิธิอานันทมหิดล เพื่อศึกษาต่อระดับปริญญาโทและเอก ณ ประเทศสหรัฐอเมริกา
พ.ศ. 2516-2519 - ได้รับทุนสนับสนุนการวิจัย จาก National Science Foundation สหรัฐอเมริกา
พ.ศ. 2532 - รางวัลดีเด่นของมหาวิทยาลัยมหิดล ในผลงาน “พระไตรปิฎกฉบับคอมพิวเตอร์"
พ.ศ. 2532 - รางวัลสภาวิจัยแห่งชาติ : รางวัลผลงานประดิษฐ์คิดค้น  จากสำนักงานคณะกรรมการวิจัยแห่งชาติ
พ.ศ. 2536 - รางวัล Distinguished Service Award จาก University of California, Berkeley  ในผลงาน Electronic Pali Canon หรือ BUDSIR (Buddhist Scriptures Information Retreival)
พ.ศ. 2540 - รางวัลผู้ทำคุณประโยชน์ต่อพระพุทธศาสนา ประเภท สมาคม องค์การ มูลนิธิ สถาบัน และหน่วยงานที่มีกิจกรรมส่งเสริมพระพุทธศาสนา จากกรมการศาสนา กระทรวงศึกษาธิการ
พ.ศ. 2545 - ผลงาน "Intra-Phone" มหาวิทยาลัยมหิดล ได้รับรางวัลเทคโนโลยีสารสนเทศภาครัฐดีเด่น: รางวัลชนะเลิศสาขานวัตกรรมไอทีดีเด่น และผลงาน "โครงการพัฒนาระบบสารสนเทศเพื่อการบริหารงานมหาวิทยาลัย (ระบบ MU-ADMIN-IS)" ได้รับรางวัลรองชนะเลิศอันดับ 1 สาขาบริหารองค์กรดีเด่น จากคณะกรรมการเทคโนโลยีสารสนเทศและการสื่อสารแห่งชาติ
พ.ศ. 2553 - รางวัลดีเด่นสาขาการแต่งตำราของมหาวิทยาลัยมหิดล ในหนังสือที่มีชื่อว่า "ระบบการจัดเก็บและการสืบค้นสารสนเทศด้วยคอมพิวเตอร์ (Information Storage and Retrieval System)" ซึ่งถือเป็นหนังสือเล่มแรกที่พิมพ์เป็นภาษาไทย
ผลงานหนังสือ

ศุภชัย ตั้งวงศ์ศานต์. (2558). ระบบการจัดเก็บและการสืบค้นสารสนเทศด้วยคอมพิวเตอร์ (Information Storage and Retrieval Systems). (พิมพ์ครั้งที่ 3). กรุงเทพ: โรงพิมพ์พิทักษ์การพิมพ์.
ศุภชัย ตั้งวงศ์ศานต์. (2558). การจัดการโครงการ ICT (Managing ICT Projects). กรุงเทพ: โรงพิมพ์พิทักษ์การพิมพ์.
เครื่องราชอิสริยาภรณ์

พ.ศ. 2544 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2539 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
พ.ศ. 2538 –  เหรียญจักรพรรดิมาลา (ร.จ.พ.)
วัดสัตตนารถปริวัตรวรวิหาร

| วัดสัตตนารถปริวัตรวรวิหาร |
| --- | --- |

ชื่อสามัญ: วัดโพธิ์งาม
ที่ตั้ง: ตำบลหน้าเมือง อำเภอเมืองราชบุรี จังหวัดราชบุรี 70000   จังหวัดราชบุรี   ประเทศไทย
ประเภท: พระอารามหลวงชั้นโท
พระจำพรรษา: มีพระสงฆ์จำพรรษา
 สถานีย่อยพระพุทธศาสนา
วัดสัตตนารถปริวัตรวรวิหาร เป็นพระอารามหลวงชั้นโท ตั้งอยู่ที่ตำบลหน้าเมือง อำเภอเมืองราชบุรี จังหวัดราชบุรี ปัจจุบันเป็นพระอารามที่ทำการบริหารของคณะสงฆ์ธรรมยุตจังหวัดธรรมยุติกนิกาย มีเนื้อที่เป็นที่ตั้งวัด 9 ไร่ 3 งาน 11 ตารางวา และเนื้อที่ทางด้านใต้อีก 3 ไร่เป็นที่ตั้งของโรงเรียนเบญจมราชูทิศ ราชบุรี กรมสามัญศึกษา กระทรวงศึกษาธิการ เป็นโรงเรียนโครงการมัธยมส่วนภูมิภาค (คมภ.1)
เดิมชื่อ วัดเขาสัตตนารถ สร้างเมื่อ พ.ศ. 2414 ในสมัยเจ้าพระยาราชบุรี (กลั่น วงศาโรจน์) เป็นเจ้าเมืองราชบุรี ประมาณช่วงรัชกาลที่ 3–4 ยุครัตนโกสินทร์ เดิมวัดนี้ตั้งอยู่เชิงเขาสัตตนารถ (ปัจจุบันคือ บริเวณวัดเขาวัง) ครั้งในสมัยพระบาทสมเด็จพระจุลจอมเกล้าเจ้าอยู่หัว ทางการจะดำเนินการสร้างพระราชวังขึ้นที่เขาสัตตนารถ จึงมีการไถ่ถอนที่วัดเพื่อให้พ้นจากธรณีสงฆ์ โดยสมเด็จเจ้าพระยาบรมมหาศรีสุริยวงศ์ (ช่วง บุนนาค) ทำผาติกรรมและดำเนินการสร้างวัดทดแทนในสถานที่ใหม่ที่วัดโพธิ์งามหรือวัดกลางบ้าน (ที่ตั้งวัดในปัจจุบัน) ซึ่งเป็นวัดร้างอยู่ริมฝั่งแม่น้ำแม่กลอง ในการตั้งวัดครั้งแรกได้สร้างถาวรวัตถุ คือ อุโบสถ วิหารพระพุทธไสยาสน์ ศาลา กุฏิ เจดีย์ และกำแพงแก้ว เมื่อสร้างวัดขึ้นเรียบร้อยแล้วให้ชื่อว่า "วัดสัตตนารถปริวัตร" มีความหมายว่า วัดที่เปลี่ยนไปหรือย้ายไปจากเขาสัตตนารถ วัดได้รับพระราชทานวิสุงคามสีมาเมื่อ พ.ศ. 2418
ธรรพ์ณธร ปาลกะวงศ์ ณ อยุธยา

| ธรรพ์ณธร ปาลกะวงศ์ ณ อยุธยา |
| --- | --- |
เกิด: 10 พฤศจิกายน พ.ศ. 2513 (54 ปี) ประเทศไทย
สัญชาติ: ไทย
ชื่ออื่น: อู๋
ศิษย์เก่า: มหาวิทยาลัยรามคำแหง (ศศ.บ.)
อาชีพ: นักร้อง
ปีปฏิบัติงาน: พ.ศ. 2538 – ปัจจุบัน
คู่สมรส: กรวิวรรณ์ ศรีพันธุ์ (สมรส 2565)
บิดามารดา: อุทัย ปาลกะวงศ์ ณ อยุธยา (บิดา)
อาชีพทางดนตรี
แนวเพลง: ร็อก, ป็อป, บลูส์ร็อก, ป็อปร็อก, ออลเทอร์นาทิฟร็อก
เครื่องดนตรี: เสียงร้อง
ค่ายเพลง: มิวสิคเอ็กซ์ อาร์เอส มอนสเตอร์ มิวสิค (ในเครือ อาร์เอส) อากู (ในเครือ จีเอ็มเอ็ม แกรมมี่) มอร์ มิวสิค (ในเครือ จีเอ็มเอ็ม แกรมมี่)
 
ธรรพ์ณธร ปาลกะวงศ์ ณ อยุธยา (ชื่อเล่น อู๋) เกิดเมื่อวันที่ 10 พฤศจิกายน พ.ศ. 2513 เป็นนักร้องชายชาวไทย
ประวัติ

ธรรพ์ณธรเป็นบุตรชายของพ่อซึ่งเป็นทหารบกฝ่ายสรรพาวุธ ซึ่งชื่อ "ธรรพ์ณธร" (อ่านว่า /ทัน-นะ-ทอน/) มีความหมายว่า "ผู้ที่รักษาไว้ซึ่งเสียงเพลง" (คนธรรพ์ สมาสกับคำว่า ธร ซึ่งแปลว่า รักษา) ขณะเรียนอยู่ที่คณะมนุษยศาสตร์ มหาวิทยาลัยรามคำแหง ได้ทำกิจกรรมด้านบันเทิงกับคณะมาโดยตลอด เช่น ละครเวที เป็นต้น และเคยเข้าประกวดร้องเพลงกับสยามกลการ
ธรรพ์ณธร มีชื่อเสียงจากการออกอัลบั้มชุดแรกในปี พ.ศ. 2538 ด้วยการออกเป็นมินิอัลบั้ม มี สุธี แสงเสรีชน เป็นโปรดิวเซอร์ ในชื่อชุด "TNT" มีความหมายถึงชื่อย่อในภาษาอังกฤษของตัวเอง อีกทั้งยังเกี่ยวเนื่องถึงงานที่พ่อทำเกี่ยวกับระเบิดด้วย มีเพลงที่ได้รับความนิยม คือ ร้อน, ร่ำลา และ เกิดเป็นผู้ชาย ซึ่งเป็นเพลงเก่าของสุธีด้วย และออกเป็นอัลบั้มเต็มในปี พ.ศ. 2539 ซึ่งทำให้ได้รับรางวัลสีสันอะวอร์ดส์ สาขา ศิลปินชายเดี่ยวยอดเยี่ยม และศิลปินชายร็อคยอดเยี่ยมประจำปี ด้วย
ธรรพ์ณธรเป็นนักร้องร็อคที่เสียงดีมาก ด้วยเรนจ์เสียงที่กว้าง การออกคำร้องชัด เสียงสูงที่ทรงพลัง เสียงต่ำที่อบอุ่น ไดนามิคการร้องชัดเจน ร้องเพลงได้หลากหลายแนว และมีน้ำเสียงที่คล้ายคลึงกับ เป้ ไฮ-ร็อก แต่ทว่ามีพลังเสียงที่หนักแน่นกว่า  ผลงานเพลงในระยะแรกจึงออกไปในทางหนักหน่วง เป็นบลูส์ร็อก
ในปี พ.ศ. 2542 ได้ย้ายมาสังกัดกับค่าย อาร์เอส ใช้ชื่อว่า "คนธรรพ์ณธร" มีเพลงที่ได้รับความนิยมคือ หัวใจกระดาษ, เมื่อรักมันห่วย และ ฉีดยา เป็นต้น โดยลดความหนักแน่นลงเป็นป็อปร็อก และได้รับรางวัลสีสันอะวอร์ดส สาขา ศิลปินชายร็อคยอดเยี่ยมประจำปี อีกครั้ง
จากนั้นจึงได้ออกอัลบั้มร่วมกับ โฟร์ท นฤมล จิวังกูร นักร้องสาวร่วมค่ายในชื่อชุด "Fire & Ice" ในปี พ.ศ. 2543 และได้ออกอัลบั้มกับอาร์.เอส.มาอีกหลายชุด รวมทั้งได้ออกอัลบั้มร่วมกับ โฟร์ท นฤมล อีกชุดหนึ่งด้วย คือ "แสงและเงา" ในปี  พ.ศ. 2546
ในปี พ.ศ. 2548 ได้ย้ายเข้าสังกัดอากูในเครือจีเอ็มเอ็ม แกรมมี่ และได้ออกอัลบั้มมาหนึ่งชุด โดยเป็นการนำเอาเพลงเก่า ๆ ที่ได้รับความนิยมมาร้องใหม่ในแบบของตน
ผลงาน > EP

TNT (2538)
คนธรรพ์ณธร (24 กันยายน 2542)
พายุธรรพ์ณธร (27 มีนาคม 2544)
Instinct (7 มกราคม 2546)
ทุ่มเท (29 มีนาคม 2548)
ผลงาน > อัลบั้มรวม

BORN TO BE (5 กรกฏาคม 2543)
MASTERPIECE (23 สิงหาคม 2544)
The Best Of ธรรพ์ณธร (15 ธันวาคม 2544)
ผู้ชายธรรพ์ณธร (2546)
ธรรพ์ณธร ทั้งชีวิต (18 กันยายน 2548)
ผลงาน > ผลงานร่วมกับศิลปินอื่น

บทเพลงพระราชนิพนธ์ ในพระบาทสมเด็จพระเจ้าอยู่หัว ภูมิพลอดุลยเดช ร่วมกับ เจมส์ เรืองศักดิ์ วอย เกรียงไกร ลิฟท์ ออย โฟร์ท นฤมล กรพินธุ์ พ่วงโพธิ์ เอิร์น จิรวรรณทัช ณ ตะกั่วทุ่ง เต๋า สมชาย เป้ ไฮร็อก อาร์ม ศิริโรจน์ แนนซี่ นันทพร แหม่ม พัชริดา โมเม นภัสสร ดัง พันกร ฟอร์ด สบชัย ศรราม เทพพิทักษ์ โดม ปกรณ์ ลัม (5 ธันวาคม 2542)
Fire & Ice ร่วมกับ โฟร์ท นฤมล (1 กุมภาพันธ์ 2543)
คนปลูกต้นไม้ ร่วมกับ ฟอร์ด สบชัย ปาน ธนพร โดม ปกรณ์ ลัม เจมส์ เรืองศักดิ์ เจอาร์ วอย จอนนี่ อันวา โจ้ ธนรัฐ อ้อน ลัคนา กรพินธุ์ พ่วงโพธิ์ แซนตร้า ดีทูบี บาซู เดอะซัน (กันยายน 2545)
What's Love ? ร่วมกับ ฟอร์ด สบชัย แนนซี่ จอห์นนี่ อันวา ซอ แหม่ม พัชริดา อ้อน ลัคนา ศิต แพท ปอนด์ (6 พฤศจิกายน 2545)
แสงและเงา ร่วมกับ โฟร์ท นฤมล (14 พฤษภาคม 2546)
สืบสานประชาธิปไตย ร่วมกับ แอ๊ด คาราบาว หรั่ง ร็อคเคสตร้า อิทธิ พลางกูร ทัช ณ ตะกั่วทุ่ง ระวิวรรณ จินดา โฟร์ท นฤมล ฟอร์ด สบชัย ชาย วรัญญู ไบร์ท ต่อ อัลคาโปน แมน มอเตอร์ไซค์ ปาน ธนพร (2546)
ต้นกล้า ความฝัน ร่วมกับ ไอน้ำ ไฮเปอร์ ลำดวน The Sis Pink A Cappella 7 โบวี่ นาธาน โมโน (2546)
25 Best Hit 2 Hit ธรรพ์ณธร & โฟร์ท ร่วมกับ โฟร์ท นฤมล (กันยายน 2549)
More Cattle ร่วมกับ แบล็คเฮด ซีล อินสติงต์ The King Kong (7 พฤศจิกายน 2549)
Ford & Friends Sing Stone ร่วมกับ ฟอร์ด สบชัย Mild ส้ม อมรา บี พีระพัฒน์ แอนดี้ โก้ มิสเตอร์แซกแมน น้อย วงพรู กรพินธุ์ Chris New School อนัน อันวา ตุล ไวฑูรเกียรติ sinamon แป๋ว นภาดา รัดเกล้า อามระดิษ (2 เมษายน 2552)
Time Machine Project ธรรพ์ณธร & โฟร์ท ร่วมกับ โฟร์ท นฤมล (กันยายน 2553)
RS Best Collection ธรรพ์ณธร & โฟร์ท ร่วมกับ โฟร์ท นฤมล (กรกฎาคม 2554)
รักพ่อ...มิรู้จบ ร่วมกับ ปั่น ไพบูลย์เกียรติ มณีนุช เสมรสุต ป้อม ออโต้บาห์น กบ เสาวนิตย์ คัทลียา มารศรี อรวี สัจจานนท์ ไชยา มิตรชัย ป้อม ออโต้บาห์น (สิงหาคม 2556)
Ford & Friends Vol.1 ร่วมกับ ฟอร์ด สบชัย 4GZM Dr.Kids T-skirt โซล เรนเจอร์ ยอด สุขสันต์ พิมพ์ลักษณ์ (กรกฎาคม 2557)
กำลังใจให้สายัณห์ ร่วมกับ เสก โลโซ ติ๊ก ชีโร่ อู๊ด เป็นต่อ ตั้ม สมประสงค์ นาคร ศิลาชัย เหลือเฟือ มกจ๊ก วสุ แสงสิงแก้ว (ธันวาคม 2556)
สุรพลคลับ ร่วมกับ นภ พรชำนิ ชมพู ฟรุ้ตตี้ ฟอร์ด สบชัย บรรณ สินเจริญ บราเธอร์ส r-bu ศักดา พัทธสีมา โอ๋ ชุติมา เหน่ง เดอะวอยซ์ ทวีพร เต็งประทีป (ธันวาคม 2561)
ผลงาน > เพลงพิเศษ

รักเธอประเทศไทย (2549)
น้ำท่วม ไม่มิดใจ (16 ตุลาคม 2554) - จัดทำขึ้นเพื่ออุทิศให้ผู้ประสบอุทกภัย น้ำท่วมใหญ่
ราชันแห่งแผ่นดิน (ธันวาคม 2554) - จัดทำขึ้นเพื่อเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในวโรกาสที่พระองค์ทรงเจริญพระชนมพรรษา 84 พรรษา
มองบนฟ้า (ตุลาคม 2560) - จัดทำขึ้นเพื่อจากหัวใจที่เต็มเปี่ยมด้วยรักและศรัทธาในพระมหากรุณาธิคุณที่ทรงมีต่อพสกนิกรชาวไทย
คืนความสุขให้ประเทศไทย (พฤศจิกายน 2560)
ผลงาน > คอนเสิร์ต

คอนเสิร์ต ธรรพ์ณธร โลกดนตรี (9 พฤษภาคม 2541)
รายการ 7 สีคอนเสิร์ต อู๋ ธรรพ์ณธร (2542)
คอนเสิร์ต ด้วยพลังและกำลังใจ เพื่อโลกใบเดียวกัน FESPIC Games Bangkok '99 (10 - 16 มกราคม 2542)
คอนเสิร์ต Dunk Live in Concert (รับเชิญ) (26 ธันวาคม 2542)
คอนเสิร์ต Meeting Concert Teenlennium (12 กุมภาพันธ์ 2543)
คอนเสิร์ต Power voice Power live Concert (30 กันยายน 2543)
คอนเสิร์ต The Celebration Concert (10 กุมภาพันธ์ 2544)
คอนเสิร์ต ถูกใจคนไทย ร่วมใจใช้สินค้าถูกกฎหมาย (17-18 สิงหาคม 2545)
คอนเสิร์ต Parn Exclusive Live! The Million Thanks Concert (รับเชิญ) (18 มกราคม 2546)
คอนเสิร์ต Meeting Concert Super Surprise Trilogy (26 เมษายน 2546)
คอนเสิร์ต ทรัพย์สินทางปัญญา (29-30 สิงหาคม 2546)
คอนเสิร์ต NO SMOKING NO ALCHOHOL (28-29 กรกฎาคม 2550)
คอนเสิร์ต Acoustic Winter Fest ครั้งที่ 3 (6 ธันวาคม 2551)
คอนเสิร์ต Ford & Friends Concert (28 มีนาคม 2552)
คอนเสิร์ต HUA HIN JAZZ FESTIVAL 2010 Presented by PTT (18-20 มิถุนายน 2553)
คอนเสิร์ต 40 ปี the legend of the guitar (20 - 21 พฤศจิกายน 2553)
คอนเสิร์ต วัยเก๋าขอเกิด ปี 2 (26 พฤษภาคม 2556)
คอนเสิร์ต The Avengers 9 Smile Concert (28 กันยายน 2556)
คอนเสิร์ต ’90 กำเนิดอินดี้ รุ่นพี่ออกเทป (10 ตุลาคม 2558)
คอนเสิร์ต Rock In Pain Concert (5 พฤศจิกายน 2559)
คอนเสิร์ต รวมน้ำใจ ช่วยภัยน้ำท่วม (4 กุมภาพันธ์ 2560)
คอนเสิร์ต 67ปี ที่รอกลับบ้าน.. สืบสานปณิธานพ่อ (3 มิถุนายน 2561)
คอนเสิร์ต Singers & Swingers Charity Golf X’mas Concert (23 ธันวาคม 2561)
คอนเสิร์ต SDO Charity Concert (22 สิงหาคม 2562)
คอนเสิร์ต LIVE Concert เพื่อแพทย์ชนบท-เส้นด้าย ร่วมใจต้านโควิด 19 (25 กันยายน 2564)
คอนเสิร์ต My Music, My Love & My Family (19 ธันวาคม 2564)
อคูสติกคอนเสิร์ต ตัวพ่อข้อร้อง ชวนเพื่อนพ้อง ร้องเพลงรัก (31 สิงหาคม 2565)
คอนเสิร์ต Byrd & Heart | Birthday Concert (รับเชิญ) (27 พฤศจิกายน 2565)
คอนเสิร์ต RS HITS JOURNEY CONCERT 2023 #ต้นปีถึงทีฮิต (27 พฤษภาคม 2566)
คอนเสิร์ต GRAMMY X RS HIT100 (28-29 ตุลาคม 2566)
คอนเสิร์ต RS MUSIC ร่วมกับ อำพลฟูดส์ Present CONCERT SHORT CHARGE SHOCK REAL ROCK RETURN (16 ธันวาคม 2566)
คอนเสิร์ต เพื่อนมีไว้ทำไม เพื่อหารายได้ช่วยเหลือ เมฆ วินัย ไกรบุตร (26 มีนาคม 2567)
คอนเสิร์ต Songkran Festival 2024 (14 เมษายน 2567)
คอนเสิร์ต ROCK STAR CAFE PROJECT FOR GOOD (6 ตุลาคม 2567)
คอนเสิร์ต เพื่อนไม่ทิ้งเพื่อน เพื่อหารายได้ช่วยเหลือ ผี ไฮแจ็ค (20 ตุลาคม 2567)
คอนเสิร์ต Thai PBS THE GREATEST SONG OF FAME (22 ธันวาคม 2567)
ผลงาน > ภาพยนตร์

มือปืน โลก/พระ/จัน (2544)
ผลงาน > ละคร

ระเบิดเถิดเทิง ตอน แฝดคนละฝา (ปี 2543 / ช่อง 5)
รหัสหัวใจ (ปี 2547 / กันตนา / ช่อง 7)
ผลงาน > รายการ

เข้าเล่นเกมส์ในรายการ หัวท้ายตายก่อน 3x3 (2565)
ผลงาน > หนังสือ

40 th The Legend of The Guitar
Retro Love Song
Classic Rock
รางวัล

สีสันอะวอร์ดส์ ครั้งที่ 9 ประจำปี พ.ศ. 2539 ศิลปินชายเดี่ยวยอดเยี่ยม จากอัลบั้ม TNT
สีสันอะวอร์ดส์ ครั้งที่ 9 ประจำปี พ.ศ. 2539 ศิลปินชายร็อกยอดเยี่ยม จากอัลบั้ม TNT
รางวัลพระพิฆเนศทองพระราชทาน ครั้งที่ 2 ประจำปี พ.ศ. 2540 ผู้ขับร้องเพลงไทยสากลยอดเยี่ยม จากเพลง เกิดเป็นผู้ชาย
สีสันอะวอร์ดส์ ครั้งที่ 12 ประจำปี พ.ศ. 2542 เพลงยอดเยี่ยม จากเพลง หัวใจกระดาษ
สีสันอะวอร์ดส์ ครั้งที่ 12 ประจำปี พ.ศ. 2542 ศิลปินชายร็อคยอดเยี่ยม จากอัลบั้ม คนธรรพ์ณธร
สีสันอะวอร์ดส์ ครั้งที่ 14 ประจำปี พ.ศ. 2544 ศิลปินชายร็อคยอดเยี่ยม จากอัลบั้ม พายุธรรพ์ณธร
สีสันอะวอร์ดส์ ครั้งที่ 16 ประจำปี พ.ศ. 2546 ศิลปินชายร็อกยอดเยี่ยม จากอัลบั้ม Instinct
แชนแนล วี ไทยแลนด์ มิวสิกวิดีโอ อวอร์ดส #3 ประจำปี พ.ศ. 2547 สาขามิวสิกวิดีโอกำกับศิลป์ยอดเยี่ยม จากเพลง แสงและเงา
แหล่งข้อมูลอื่น

อู๋ ธรรพ์ณธร แพลนแต่ง ครูเก๋า แฟนสาวนอกวงการ อายุห่าง 16 ปี ไร้ปัญหา
วัดปากง่าม (จังหวัดสมุทรสงคราม)

| วัดปากง่าม |
| --- | --- |

ชื่อสามัญ: วัดปากง่าม
ที่ตั้ง: ตั้งอยู่ที่ 8/1 หมู่11  ตำบลกระดังงา อำเภอบางคนที จังหวัดสมุทรสงคราม 75120
ประเภท: วัดราษฎร์
นิกาย: เถรวาท
กิจกรรม: ศาสนสถานในพระพุทธศาสนาที่มีกิจกรรมเชิงพุทธตลอดปี/ศูนย์ศึกษาพระพุทธศาสนาวันอาทิตย์
 สถานีย่อยพระพุทธศาสนา
วัดปากง่าม เป็นวัดในพระพุทธศาสนาเถรวาท สังกัดคณะสงฆ์มหานิกาย (ภาค 15)  ตั้งอยู่ที่ 8/1 หมู่11 ตำบลกระดังงา อำเภอบางคนที จังหวัดสมุทรสงคราม 75120 มีความสำคัญในฐานะเป็นวัดที่เป็นศูนย์กลางชุมชนกระดังงา ในการทำกิจกรรมทางศาสนา
ประวัติ

วัดปากง่ามเป็นวัดเก่าแก่ สมัยกรุงศรีอยุธยาตอนปลาย ไม่ปรากฏหลักฐานผู้สร้าง    คาดว่ามีอายุกว่า 200 ปี มีหลักฐานว่าขอตั้งเป็นวัดเมื่อ พ.ศ. 2305 การคมนาคมสมัยโบราณอาศัยคลองบางน้อย และคลองบางใหญ่ เป็นหลักสำคัญ วัดตั้งอยู่ตรงคลองสามแพร่งของคลองทั้งสอง จึงชื่อ "วัดปากง่าม"จากคำบอกเล่าของผู้เฒ่าผู้แก่ซึ่งอายุเกือบ 100 ปีแล้ว เล่าว่า เกิดมาจำความได้ก็เห็นวัดนี้เป็นวัดเก่าๆ ไม่ค่อยเจริญเพราะตั้งอยู่ในสวน บ้านเรือนมีน้อย อุโบสถสร้างมา 3 หลังแล้ว ตั้งอยู่ต่างสถานที่กัน หลัง พ.ศ. 2479 วัดจึงได้เจริญรุ่งเรืองตามลำดับ ทั้งนี้ ด้วยความสามารถของเจ้าอาวาสที่สืบทอดต่อๆ กันมา ประกอบกับชุมชนขยายใหญ่ขึ้น บ้านเรือนหนาแน่นขึ้น ประชาชนมีความศรัทธาในพระพุทธศาสนา วัดจึงมีศาสนสถาน และศาสนวัตถุครบถ้วน มีอุโบสถ และศาลาการเปรียญสวยงาม กุฏิสงฆ์ หอฉัน หอสวดมนต์ทรงไทย ศาลาท่าน้ำ สร้างสะพานข้ามคลองบางน้อย ตลอดจนการศึกษาก็บริบูรณ์ มีโรงเรียนพระปริยัติธรรม และโรงเรียนประถมศึกษา
วัดนี้ได้รับพระราชทานวิสุงคามสีมา เมื่อ พ.ศ. 2501
สิ่งสำคัญของวัดที่ควรชม และนมัสการ ได้แก่
1. พระพุทธรูปปูนปั้น ปางมารวิชัยพระนามว่า “หลวงพ่อเกษร” เป็นพระพุทธรูปที่ศักดิ์สิทธิ์ เข้าประตูอุโบสถแล้วจะแลเห็นท่านยิ้มรับ แต่เมื่อเข้าพิจารณาใกล้ๆ จะแลเห็นพระพักตร์ท่านนิ่งเฉย มีพระอัครสาวกทั้ง 2 นั่งคุกเข่านมัสการท่านอยู่
2. ภาพผนังอุโบสถแปลกกว่าวัดอื่นๆ คือ วาดเป็นภาพเทวดารักษาทิศทั้ง 8 งดงามมาก
3. ศาลาการเปรียญชั้นบนทรงไทย ภายในมีธรรมาสน์เทศน์ ทรงบุษบกโบราณสามชั้น ฝีมือประณีตงดงามมาก
4. หลวงพ่อแดงหน้าอุโบสถเป็นพระพุทธรูปโบราณศิลาแลง ปางสมาธิ มีความศักดิ์สิทธิ์
5. พระพุทธรูปหล่อสมัยอู่ทองปางห้ามสมุทร สูง 1 เมตร 20 เซนติเมตร อยู่ที่หอสวดมนต์
6. เจดีย์โบราณสมัยกรุงศรีอยุธยา หน้าอุโบสถใหม่ สถานที่สร้างอุโบสถเก่าของวัด
7. หอพระไตรปิฎกโบราณ ปัจจุบันเป็นศาลเจ้าแม่แก่นจันทร์อยู่หน้าอุโบสถ
8. ต้นสมอพิเภกอายุกว่า 200 ปี อยู่หลังอุโบสถ บนต้นสมอมีต้นกล้วยไม้ช้างกระขึ้นเป็นกระจุกขึ้นมากมาย ถึงฤดูออกดอก จะบานสะพรั่งเต็มต้น นกเป็นผู้พามาปลูกไว้
ศาสนสถาน

อุโบสถ
ศาลาการเปรียญ
ศาลาอเนกประสงค์
ศาลาฌาปนสถาน
หอกลอง หอระฆัง
เจดีย์โบราณสมัยกรุงศรีอยุธยา หน้าอุโบสถใหม่ สถานที่สร้างอุโบสถเก่าของวัด
หอพระไตรปิฎกโบราณ ปัจจุบันเป็นศาลเจ้าแม่แก่นจันทร์อยู่หน้าอุโบสถ
เจ้าอาวาส

หลวงปู่ทรัพย์
หลวงพ่อเสือ
พระครูสมุทรธรรมนิเทศ  หลวงพ่อเอี้ยง
พระครูสถิตกมลธรรม  เจ้าอาวาสองค์ปัจจุบัน
ท้าวกำพร้าไก่แก้ว

ท้าวกำพร้าไก่แก้ว, ไก่แก้วหอมฮู หรือ จันทร์สมุทร์ เป็นวรรณกรรมประเภทนิทานพื้นบ้านภาคอีสานของประเทศไทย แต่งในลักษณะชาดก แต่จะไม่กล่าวถึงการกลับชาติมาเกิดและปัจจุบันนิทานและบทสโมธาน คือมีแต่อดีตนิทาน การขึ้นเรื่องเริ่มด้วยบทไหว้ครู
ฉบับ

จารบนใบลานจำนวน 12 ผูก วัดธัญญุตตมาราม อำเภอกุดข้าวปุ้น จังหวัดอุบลราชธานี
จารบนใบลานจำนวน 5 ผูก วัดบ้านไร่น้อย อำเภอเมืองอุบลราชธานี จังหวัดอุบลราชธานี
หนังสือนิทานคำสอนภาคอีสานเรื่อง ท้าวกำพร้าไก่แก้ว แต่งโดยนายน้อย ผิวผัน พิมพ์เมื่อ พ.ศ. 2498
เนื้อหา > สำนวนที่ 1

หญิงชายคู่หนึ่งมีบุตรชายหนึ่งคน ต่อมาสามีได้ตายจากไป ทิ้งให้หญิงหม้ายเลี้ยงลูกตามลำพัง หญิงหม้ายจึงพาลูก "ท้าวกำพร้า" ไปอาศัยอยู่เมืองอุดม ซึ่งมีพระยากุญชโรปกครอง เมื่อท้าวกำพร้าลูกชายโตเป็นหนุ่ม ได้ไปเรียนวิชาต่อไก่จากชายคนหนึ่งจนชำนาญ
ส่วนที่เมืองพญานาคซึ่งท้าวกะโยงคำเป็นผู้ปกครอง มีธิดาชื่อ นางสีดา ในอดีตชาตินางเคยเป็นภรรยาของท้าวกำพร้า นางยังคิดถึงอดีตสามีอยู่เสมอ วันหนึ่งท้าวกำพร้ากำลังต่อไก่อยู่ในป่าได้พบนางสีดาซึ่งแปลงกายเป็นไก่แก้ว (ไก่เผือก) ท้าวกำพร้ากระโดดตะครุบไก่แก้ว แต่ไก่แก้ววิ่งหนีลงรูหายไป ท้าวกำพร้ากำได้เพียงขนหางนางเส้นหนึ่งซึ่งมีกลิ่นหอมมาก ส่งกลิ่นไปถึงวังของพระยากุญชโร พระองค์รับสั่งให้ท้าวกำพร้าตามไก่มาถวาย ท้าวกำพร้าลงไปในรูไปที่เมืองบาดาลจนได้พบนางสีดาแล้วแต่งงานกัน จนอยู่ได้ระยะหนึ่งท้าวกำพร้าคิดถึงมารดา จึงพานางสีดาขึ้นมาเมืองมนุษย์ นางสีดาถูกพระยากุญชโรแย่งชิงนำไปขังไว้เพื่ออภิเษกเป็นมเหสี แต่พระยากุญชโรไม่สามารถเข้าใกล้นางได้ เพราะร่างกายนางสีดาร้อนดังไฟ
เทวดาได้เข้าช่วยเหลือท้าวกำพร้า และพอท้าวกำพร้ารู้ว่าพระราชาทำผิดคำสัญญาและเอาภรรยาของตนไป จึงทำสงครามสู้รบกัน จนท้าวกำพร้าชนะ เลยได้ครองเมือง และภรรยากลับคืนมา
เนื้อหา > สำนวนที่ 2

ณ เมืองแห่งหนึ่ง ชาวเมืองได้พบรูขนาดใหญ่ซึ่งมีกลิ่นหอม พระราชาแห่งเมืองนั้นจึงได้ประกาศหาอาสาสมัครที่จะลงไปสำรวจในรูนั้น แต่ก็ไม่มีใครกล้าอาสาไปดู ท้าวเทศจันทสมุทร์อาศัยอยู่กับย่าจำสวน (คนสวนของพระราชา) ได้อาสาลงไปในรู พระราชาจึงมีรับสั่งให้ทำอู่ (กรง) เหล็ก และทำโซ่เหล็กแทนเชือก เพื่อให้ท้าวเทศจันทสมุทร์นั่งอยู่ในอู่นั้น แล้วหย่อนลงไปตามรู จนไปถึงเมืองแห่งนั้น
เมื่อลงไปถึงนั้นอู่เหล็กไปลงตรงเกาะพอดี ขณะที่ท้าวเทศจันทสมุทร์ขึ้นกินหมากเดื่ออยู่บนต้นไม้ ได้มีหมูตัวหนึ่งคาบแก้ววิเศษไต่น้ำขึ้นมา ท้าวเทศจันทสมุทร์จึงโยนหมากเดื่อให้หมูกินห่างออกไปเรื่อย ๆ แล้วรีบมาขโมยเอาแก้ววิเศษไป ต่อมาได้พบชายที่ถือน้ำเต้าเหาะมาจึงขอเอาแก้วแลกกับน้ำเต้า แต่แก้วนั้นก็กลับมาอยู่กับท้าวเทศจันทสมุทร์เหมือนเดิม เมื่อเดินต่อพบคนถือขวาน ถือดาบ ถือขดหนังเหาะมาเช่นเดียวกัน ท้าวเทศจันทสมุทร์ได้ขอแลกแบบครั้งก่อน ดังนั้นท้าวเทศจันทสมุทร์จึงได้ของดีมา 5 อย่าง คือ แก้ว น้ำเต้า ขวาน ดาบ และขดหนัง เมื่อเดินต่อไปจึงได้ทราบว่ากลิ่นหอมมาจากธิดาของเมืองนั้น ผู้มีผมหอมเป็นที่เลื่องลือ จึงได้ขอร้องให้ย่าจำสวนไปสู่ขอให้ แต่ย่าจำสวนว่าท้าวเทศจันทสมุทร์ไม่หล่อเหลา จึงพาไปหล่อใหม่แล้วจึงไปสู่ขอให้ เมื่อนางผมหอมเห็นท้าวเทศจันทสมุทร์แล้วก็เกิดรักใคร่กัน แต่พระราชาพ่อของนางไม่ยอม บอกว่าถ้าอยากได้ให้มารบเอา ท้าวเทศจันทสมุทร์จึงไปรบชนะแล้วจึงได้อยู่กินกันเรื่อยมา
ท้าวเทศจันทสมุทร์คิดจะเยี่ยมบ้าน จึงพานางผมหอมกลับขึ้นไปในเมือง พอขึ้นไปทั้งสองคนแล้วผ้าของนางผมหอมผืนหนึ่งตกลง ท้าวเทศจันทสมุทร์จึงลงไปเอา ขณะเดียวกันนั้นคนที่อยู่ข้างบนก็ดึงเอานางขึ้นมาคนเดียว แล้วเอามาถวายพระราชาแต่พระราชาก็ไม่สามารถเข้าใกล้นางได้ ส่วนท้าวเทศจันทสมุทร์เดินทางหาทางขึ้น จนได้พบนกกระจอก2 ตัวที่พระอินทร์แปลงกายมา ได้ให้ท้าวขี่ขึ้นมาปล่อยไว้นอกเมืองใกล้แม่น้ำ แล้วมาพบพ่อค้านายสำเภา จึงขอมาอาศัยด้วย แล้วไปอยู่กับย่าจำสวนเหมือนเดิม ส่วนนางผมหอมนั้นได้ยินว่าผัวของนางมาแล้วจึงออกมาอยู่ด้วยแต่พระราชาได้ส่งคนมารับนางคืนไป แต่ท้าวเทศจันทสมุทร์ไม่ให้ จึงได้รบกัน กองทัพก็แพ้เพราะของวิเศษเหล่านั้น พระราชาหมดปัญญาจึงยอมยกเมืองให้ครองครึ่งหนึ่ง แล้วท้าว
เทศจันทสมุทร์ก็อยู่กับนางผมหอมที่ได้มาจากรูนั้นต่อมา
สถานที่เกี่ยวข้อง

ปรางค์บ้านสีดา อำเภอสีดา จังหวัดนครราชสีมา เชื่อว่าสร้างปรางค์นี้ให้นางสีดา นอกจากนี้ยังมีภูมินามที่ประกอบนิทานหลายแห่ง เช่น บ้านโนนเมือง เมืองของพระยาจาตูมบ้านหนองตะโมนของท้าวกำพร้า บ้านดอนโก่ย ดอนต่อไก่ของท้าวกำพร้าบ้านหนองไข่เหี้ย